ЩIэх-щIэхыурэ зэIэпах
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым мы махуэхэм лэжьыгъэ IуэхукIэ къыхуеблэгъащ Тыркум и КъухьэпIэ Курыт техническэ университетым и къудамэм и лIыкIуэхэр. Профессорхэу Таймаз Эролрэ Шикахвэ Мухьэмэдрэ, тIури лъэпкъкIэ шапсыгъщ, зыхэта делегацэр гуапэу иригъэблэгъащ КъБКъУ-м и ректор Къарэмырзэ Барэсбий.
Мыбыхэм я зэIущIэм щытепсэлъыхьащ зэрызэдэлэжьэну щIыкIэм икIи зэгурыIуащ зэгъусэу щIэныгъэ лэжьыгъэхэр ирагъэкIуэкIыну, къэхутэныгъэ гъэщIэгъуэнхэмкIэ зэдэгуэшэну. Апхуэдэу мы зэIущIэм языныкъуэ ди егъэджакIуэ-щIэныгъэлIхэм Iэмал къаритынущ Тыркум и еджапIэ нэхъыщхьэм пIалъэкIэ щылэжьэнхэу, езыхэм яйхэр КъБКъУ-м къакIуэу лъэныкъуитIри егъэджэныгъэм и щэхухэмкIэ зэдэгуэшэну. IэмалыфIхэр егъэджакIуэхэм я мызакъуэу, аспирантхэми студентхэми ягъуэтынущ.
ХьэщIэхэмрэ бысымхэмрэ къищынэмыщIауэ, зэгурыIуащ щIэныгъэ лэжьыгъэ нэхъ гъэщIэгъуэнхэм ятеухуауэ къыдагъэкI тхылъхэри щIэх-щIэхыурэ зэIэпахыным, щэнхабзэ и лъэныкъуэкIи зэдэлэжьэным теухуауэ. Тыркум къикIа хьэщIэхэм къыжаIащ КъБКъУ-м и ректор Къарэмырзэ Барэсбий зи пашэ щIэныгъэлI гуп езыхэми мыгувэу яхуеблэгъэну зэрагуапэр.
Лъостэн Музэ.
